U-käännös Lahden moottoritiellä johti vakavaan törmäykseen ja jättimäiseen korvauslaskuun. Käännöksen syynä oli unohtunut vaatekassi. Maksajaksi tuomittiin kassinsa unohtanut kuljettaja.

Onnettomuusautot vaurioituivat lunastuskuntoon. Kuvituskuva. TOMMI HEINO

Vanha valkoinen VW Transporter -pakettiauto ajoi perjantairuuhkassa muun liikenteen joukossa poispäin Helsingistä. Yhtäkkiä Mäntsälän kohdalla kuljettaja muisti, että hänen vaatekassinsa oli saattanut jäädä työpaikalle.

Mies ajoi sivuun ja pysäytti autonsa tarkistaakseen asian. Kassi puuttui.

Pysäytyspaikan vieressä oli kaistojen välisellä viheralueella huoltoramppi, joten kuski päätti tehdä u-käännöksen palatakseen hakemaan kassiaan. Hän vilkuili peiliä ja odotti sopivaa hetkeä. Kun kuski luuli sellaisen tulleen, hän käänsi rattia ja lähti kiihdyttämään vasemmalle kaistojen yli ramppiin.

Samassa rysähti ja lujaa.

Autot rusentuivat

Helsingin suunnasta 120 nopeutta ajanut Citroen C3 iski hätäjarrutuksesta huolimatta Transporterin vasempaan kylkeen. Molemmat autot rusentuivat ajokelvottomaksi.

Pakettiautossa oli ratti oikealla puolella, mikä mahdollisesti säästi kuljettajan isommilta vammoilta. Henkilöautoa kuljettanut nainen ja hänen alaikäinen poika kuitenkin loukkaantuivat.

Poika selvisi sormen murtumalla, mutta hänen äitinsä sai vakavan vamman kaulavaltimoon. Lisäksi hänen sääriluunsa, kantaluunsa ja jalkateränsä murtuivat.

Pakettiauton kuljettajalta otettiin kortti pois. Häntä epäiltiin törkeästä liikenneturvallisuuden vaarantamisesta sekä törkeästä vammantuottamuksesta.

”Typerää, varomatonta”

Kuljettaja myönsi tapahtuneen, mutta ei pitänyt rikoksia törkeinä.

Mies myönsi, että hänen menettelynsä oli ollut ”typerää ja varomatonta”. Tosin hänen mukaansa myös Citroen-kuskin olisi pitänyt sovittaa oma ajonopeutensa niin, että tilanne olisi ollut hallittavissa.

Oikeus kuitenkin katsoi, ettei henkilöauton kuljettajalla ollut ollut mitään myötävaikutusta törmäykseen. Pakettiauto oli tullut eteen täysin yllättäen, eikä nainen äkkijarrutuksesta huolimatta olisi voinut estää tapahtunutta.

Syy oli oikeuden mukaan yksin pakettiauton kuljettajan, joka täysin tahallisesti oli rikkonut tieliikennelain säännöksiä.

”Talo myyntiin”

Itä-Uudenmaan käräjäoikeus tuomitsi vuonna 1960 syntyneen kuljettajan syytteiden mukaisesti puolen vuoden vankeuteen. Tuomio annettiin ehdollisena, joten kovempi seuraus koituikin kuljettajan maksettavaksi määrätyistä korvauksista vakuutusyhtiölle

Pakukuski vetosi oikeuteen korvausten kohtuullistamiseksi. Hän totesi muussa tapauksessa joutuvansa myymään talonsa.

Oikeus ei kuitenkaan suostunut korvausten sovitteluun, koska kuljettaja oli aiheuttanut vahingon tilanteessa, jossa oli tietoisesti rikkonut tieliikennelain säännöksiä. Vakuutusyhtiölle määrätty summa nousi 76000 euroon. Syyttömän osapuolen vaikeiden vammojen arvellaan nostavan korvauksia entisestään.

Kallis kassinhakukäännös sattui viime vuoden elokuussa. Helsingin hovioikeus hylkäsi pakukuskin valituksen torstaina antamallaan päätöksellä.